### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2019.június 6 –i rendkívüli ülésére)

# TÁRGY: KÖZFORGALMÚ GYÓGYSZERTÁRAK SZOLGÁLATI RENDJÉNEK ÁTALAKÍTÁSA

A biztonságos és gazdaságos gyógyszer- és gyógyászati segédeszköz-ellátás, valamint a gyógyszerforgalmazás általános szabályairól szóló 2006. évi XCVIII. törvény 3. § -a szerint a gyógyszertári *szolgálati rend:* az az időtartam, amely alatt a gyógyszertár közvetlen lakossági gyógyszerellátást végez, ideértve a nyitvatartási, ügyeleti és készenléti időt.

A  *gyógyszertári ügyelet:* a gyógyszertár által gyógyszerész jelenléte mellett a gyógyszertár nyitvatartási idején túl - ideértve a heti pihenőnapot vagy munkaszüneti napot is - nyújtott közvetlen lakossági gyógyszerellátás;

A *gyógyszertári készenlét:* a gyógyszertár nyitvatartási idején túl - ideértve a heti pihenőnapot vagy munkaszüneti napot is - nyújtott közvetlen lakossági gyógyszerellátás biztosítása olyan módon, hogy a készenlétet teljesítő gyógyszerész az ellátást telefonhívást követően 30 perces várakozási időn belül kezdi meg.

Kiskőrösön 4 közforgalmú gyógyszertár működik. A gyógyszertárak nyitvatartási idejükön kívül ügyeleti szolgálatra kötelezettek.

A gyógyszertárak ügyvezetői és személyi jogos gyógyszerészei azzal a kéréssel fordultak Kiskőrös Város Polgármesteréhez, hogy támogassa a gyógyszertárak szolgálati rendjének átalakítását az alábbiak szerint:

Gyógyszertári ügyelet : hétköznap 19.00-22.00 óra között

szombaton: 12.30 -22.00 óra között

vasárnap: 8.00-22.00 óra között

ünnepnap: 8.00-22.00 óra között

Gyógyszertári készenlét: hétköznap 22.00-7.30 óra között

szombaton: 22.00 – vasárnap 8.00 óra között

vasárnap: 22.00- hétfő 7.30 óra között

ünnepnap: 22.00-7.30 óra között (ha a másnap ünnepnapra vagy vasárnapra esik: 22.00-8.00 óra között)

Kérésük indokolásaként az előterjesztés mellékletét képező, a gyógyszertári ügyeletet igénybevételéről készült táblázatokat csatolták. A táblázat adatai szerint az esetek többségében nem indokolt a gyógyszertári ügyeleti szolgáltatás igénybevétele.

Az ügyeleti rendszer átalakításának engedélyezéséről az Országos Gyógyszerészeti és Élelmezés-egészségügyi Intézet (a továbbiakban: OGYÉI) dönt, de ennek során figyelembe veszi Kiskőrös Város Önkormányzatának véleményét.

A közforgalmú, fiók- és kézigyógyszertárak, továbbá intézeti gyógyszertárak működési, szolgálati és nyilvántartási rendjéről szóló 41/2007. (IX. 19.) EüM rendelet 4. § (4) bekezdése és 15. § (5) bekezdése alapján a közforgalmú gyógyszertár betegforgalmi bejáratánál jól látható helyen és jól olvasható módon jelezni kell a szolgálati rendet, elérhetőséget, valamint a legközelebbi folyamatosan nyitva tartó, vagy készenléti, ügyeleti szolgálatot teljesítő közforgalmú gyógyszertár nevét, címét, telefonszámát, valamint az ügyelet, készenlét kezdő és befejező időpontját, továbbá a legközelebbi felnőtt és gyermekorvosi ügyelet címét, telefonszámát, valamint a készenlétet ellátó gyógyszerész elérhetőségét.

A kiskőrösi gyógyszertárakügyvezetői és személyi jogos gyógyszerészei által kezdeményezett gyógyszertári ügyeleti/készenléti rend szerint biztosított továbbra is a folyamatos gyógyszerellátás városunkban, ezért a fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2019. június 4.**

**Domonyi László sk.**

**polgármester**

#### HATÁROZAT-TERVEZET

A Képviselő-testület egyetért azzal, hogy Kiskőrös területén a gyógyszertárak hétköznap 19.00-22.00 óra között, szombaton: 12.30 -22.00 óra között, vasárnap: 8.00-22.00 óra között, ünnepnap: 8.00-22.00 óra között gyógyszertári ügyeletet, a gyógyszertári ügyeleti időn és a gyógyszertárak nyitvatartási idején túl pedig gyógyszertári készenlétet biztosítsanak.

**Felelős:** polgármester,

**Határidő:** 2019. június 30.